Maşinăria foloseşte asfaltul deja existent. Îl topeşte pe cel ridicat în unele zone şi plombează cu el găurile din şosea. Fără să închidă strada şi să dea peste cap circulaţia. „Avem porțiuni reparate deja cu acest echipament”, a spus Istvan Csuzi, directorul companiei de transport local din Oradea.

Avantajele utilizării acestui dispozitiv sunt nenumărate. „Gropile care apar în carosabil pot să fie reparate pe loc fără ca sa trebuiască să facem alte investiții ulterioare”, a spus Viorel Pop, directorul tehnic al companiei de transport local din Oradea. Gropile din zona liniilor de tramvai dădeau de ani de zile bătăi de cap şoferilor de la Oradea.

Pentru alţi primari care vor face ochii mari la vederea minunii, cei de la Oradea le dau un pont. Au cumpărat maşinăria din Polonia. Cu 1.500 de euro.